Fundi tragjik i anëtarëve të komisionit nismëtar të Kongresit të Lushnjës. Si i vrau diktatori Enver Hoxha, ata që ngritën Parlamentin e parë në Shqipëri

Sheh Ibrahim Karbunara, ishte një ndër anëtarët e Komisionit Nismëtarë të Kongresit të Lushnjës, atje ku zë fill historia e parlamentarizmit në Shqipëri. Kujtohet në këtë 100-vjetor të historisë së parlamentarizmit bashkë me 27 të tjerë që hodhën themelet e jetës parlamentare në vendin tonë. Por Sheh Ibrahim Karbunara dhe 11 anëtarë të tjerë të këtij komisioni, u pushkatuan, humbën jetën nëpër tortura apo kaluan jetën nëpër burgjet komuniste. Ishin të parët që u përballën me diktatorin Enver Hoxha i cili kishte projektuar një Shqipëri nën diktaturë e për ta realizuar atë duhej të vriste gjithë elitën shshiptare. Sheh Ibrahim karbunara është ndër të parët që u gjykua e më pas u pushkatua me gjyqin e deputetëve në vitin 1947. Më poshtë publikojmë pjesë nga gjyqi i drejtuar nga prokurori famëkeq i viteve të para të diktaturës, Josif Pashko.

Pjesë nga gjyqi i deputetëve, marrë nga dosja e gjyqit të deputetëve, pranë Autoritetit të Dosjeve.

JOSIF PASHKO: Ti Sheh Karbunara dhe shokët e tu jeni përpjekur të krijoni edhe një 7 prill apo 4 shkurt në Shqipëri…

SHEH KARBUNARA : Nuk e pranoj akuzën. (kthehet nga të pandehurit e tjerë) “Djem mos harroni Shqipërinë, të tjerat rregullohen…”

JOSIF PASHKO: Ti armik i popullit e partisë… guxon të propagandosh këtu para nesh….

SHEH KARBUNARA : Unë guxoj t’ju them se nuk kam dashur të krijoj as 7 prill, e as 4 shkurt në Shqipëri, sepse kam qenë me Ismail Qemalin në Vlorë më 28 Nëntor. Ajo është e vetmja datë që mund të më akuzoni.

KRYETARI NIKO ÇETA: I pandehur mos na fol për historinë këtu ti, se hitorinë nuk e bën ti, more vesh apo jo.

JOSIF PASHKO: I pandehur Sheh Ibrahim Karbunara! Në shtëpinë tuaj është mbledhur për herë të parë grupi iniciator i organziatës tuaj tradhtare. Ti je një prej frymëzuesve të kësaj organizate. Mbi ty rëndon akuza e rëndë e udhëheqësit të kësaj organizate. Në veprimtarinë tuaj armiqësore është i përfshirë edhe djali juaj Hysen Shehu . (tregon me gisht Hysenin) Bashkë me djalin ju keni kryer veprimtari kundra pushtetit popullor, udhëheqjes tonë dhe komandatit tonë të dashur Enver Hoxha.

SHEH KARBUNARA : Unë nuk pranoj asnjë akuzë. Kurrë nuk kam vepruar kundra popullit. Nuk kam bërë asnjë akt kundra atdheut. As unë, as im bir. I bëj thirrje tim biri dhe të tjerëve të akuzuar padrejtësisht: Mos pranoni akuza të paqëna për tradhti kundër atdheut. Ne nuk kemi bërë akte kundra atdheut … po vdesim duke e mbrojtur atdheun. Unë nuk i pranoj akuzat dhe nuk kërkoj mëshirë”.

Në përfundim të këtij gjyqi, Sheh Ibrahim Karbunara u dënua me vdekje bashkë me të birin dhe të tjerë pjesëtar të grupit të deputetëve.

Në këtë proces gjyqësor, por edhe në të tjerë, përveç Sheh Ibrahim karbunarës, u vranë e burgosën edhe 11 anëtarë të tjerë të Komisonit Nismëtar të Kongresit të Lushnjës. Studiuesi Kastriot Dervishi ka publikuar dokumentin dhe listën e tyre. Sipas dokumenteve të publikuara nga Dervishi:

U vranë në luftë me atentate: Idhomeno Kosturi, vrarë më 5 nëntor 1943 nga komunistët në Durrës. Atentatori quhej Kolë Laku. Beqir Rusi , vrarë 12 qershor 1943 në Elbasan para derës së shtëpisë së Aqif Biçakçiut, i shoqëruar nga miqtë e tij Lef Nosi dhe Ahmet Dakli . Autorët nuk u bënë të njohur.

U dënuan me vdekje dhe u ekzekutuan me pushkatim: Fazlli Frashëri, 11.6.1945, 46 vjeç; Dine Dema , 23.7.1945, 75 vjeç; Bektash Cakrani , 26.7.1945, 74 vjeç.